आज के अखबारों को भी यह तय करना है कि वह भविष्य की पीढ़ी किस भाषा में तैयार करना चाहते हैं। आज संख्या भारतीय भाषाओं के साथ है और अगर पूरी क्षमता और गुणवत्ता के साथ वह इस मुहिम में लग गई, तो वह दिन दूर नहीं, जब अंग्रेजी पाठक भी खबरों और रिपोर्टों के लिए हिंदी अखबारों की ओर देखेंगे। इसके लिए आमूल-चूल बदलाव की जरूरत है। यह इसलिए भी जरूरी है, क्योंकि आॅनलाइन मीडिया भले भारतीय भाषाओं के पाठकों को प्रभावित नहीं कर पाया हो, लेकिन वह रफ्तार पकड़ रहा है। केवल शहरों की करीब पचास लाख आबादी खबरों को आॅनलाइन पढ़ती है। इसी के साथ यह भी जानना महत्त्वपूर्ण है कि इस देश में सोशल मीडिया का इस्तेमाल करने वाली आबादी बीस करोड़ से ऊपर पहुंच चुकी है और देश की लगभग पचास करोड़ आबादी इंटरनेट का इस्तेमाल करती है। इसलिए यह समझने में जरा भी मुश्किल नहीं होनी चाहिए कि जैसे-जैसे जागरूकता बढ़ेगी वैसे-वैसे लोगों के पास खबरों के लिए आॅनलाइन मीडिया की ओर रुख करने का विकल्प खुला रहेगा।